b"\n_START_ARTICLE_\nMilfulles\n_START_SECTION_\nEcologia i h\xc3\xa0bitat\n_START_PARAGRAPH_\nDe forma natural, la milfulles creix en zones no massa seques i ben drenades. Es pot trobar en pastures, en camps cultivats o no i sovint al costat de les carreteres, en vessants de muntanya i en zones boscoses. Es pot trobar entre els 0 i 2400 m d'altitud, tot i que prefereix altituds inferiors als 1500 m. A partir dels 1000 m cap amunt t\xc3\xa9 un port m\xc3\xa9s petit i m\xc3\xa9s frag\xc3\xa0ncia._NEWLINE_Tot i que \xc3\xa9s una planta molt tolerant a qualsevol tipus de clima, requereix unes condicions temperades o temperades-fredes. Resisteix b\xc3\xa9 a les gelades (fins a \xe2\x80\x9315\xc2\xa0\xc2\xb0C) i a la sequera. Normalment vol condicions de ple sol._NEWLINE_Pel que fa al tipus de s\xc3\xb2l, en general es pot dir que s'adapta b\xc3\xa9 a tota mena de s\xc3\xb2ls (\xc3\xa0cids o b\xc3\xa0sics, calcaris, secs), sempre que estiguin ben drenats, ja que no resisteix l'entollament. Per tant, prefereix s\xc3\xb2ls arenosos i frescals davant de s\xc3\xb2ls argilosos i compactes. Creix b\xc3\xa9 en s\xc3\xb2ls pobres.\n_START_SECTION_\nDescripci\xc3\xb3 morfol\xc3\xb2gica\n_START_PARAGRAPH_\n\xc3\x89s una planta herb\xc3\xa0cia, perenne i rizomatosa d'on poden sortir una o diverses tiges dures, erectes, tomentoses i acanalades. \xc3\x89s dif\xc3\xadcil veure-les ramificades, sobretot en la part superior. Pot arribar a fer des 60cm a 1m d'al\xc3\xa7ada. L'arrel, majorit\xc3\xa0riament t\xc3\xa9 estolons i rizomes horitzontals. T\xc3\xa9 fulles herb\xc3\xa0cies, alternes de fins a 20cm de llarg, bipinnatisectes o tripinnatisectes, de linear-oblongues a lanceolades en el contorn general, les inferiors s\xc3\xb3n lanceolades i amb un pec\xc3\xadol curt i la resta s\xc3\xb3n s\xc3\xa8ssils. Tenen el calze campanulat de 3 a 5mm de llarg per 3mm d'ample, poden tenir de 15 a 20 br\xc3\xa0ctees, graduades en 4 s\xc3\xa8ries, les m\xc3\xa9s llargues fan de 4 a 5mm de llarg, el seu indument \xc3\xa9s glabre o glabrescent, amb la nervadura central verda i els marges generalment de color caf\xc3\xa8; receptacle c\xc3\xb2nic, escuames oblongues, de \xc2\xb1 3mm de llarg. Les flors s\xc3\xb3n petites i formen infloresc\xc3\xa8ncies en forma de corimbe molt dens. S\xc3\xb3n de dues formes: flors ligulades (\xc2\xb1 5 l\xc3\xadgules): les seves corol\xc2\xb7les generalment s\xc3\xb3n blanques, femenines, les l\xc3\xadgules s\xc3\xb3n orbiculars a quadrangulars, de 2 a 3 (4)\xc2\xa0mm de llarg; i flors del disc \xc2\xb1 20: les seves corol\xc2\xb7les s\xc3\xb3n groguenques o blanquinoses, hermafrodites amb 5 estams i pistil, tubuloses, o b\xc3\xa9, amb forma campanulada, de 2 a 3\xc2\xa0mm de llarg i acabada en 5 l\xc3\xb2buls. No tots els cap\xc3\xadtols s\xc3\xb3n heter\xc3\xb2gams, \xc3\xa9s a dir, no totes les flors s\xc3\xb3n hermafrodites (tenen els dos sexes), sin\xc3\xb3 que van acompanyades d'altres flors unisexuals (d'un \xc3\xbanic sexe). El fruit \xc3\xa9s un aqueni oblong a obovat, comprimit, de 2 a 3\xc2\xa0mm de llarg, glabre, de blanc a gris, finament estriat en forma longitudinal sense vil\xc2\xb7l\xc3\xa0.\n_START_SECTION_\nToxicitat\n_START_PARAGRAPH_\nEl contacte amb la planta fresca, per pres\xc3\xa8ncia de cumarines, pot donar lloc a reaccions al\xc2\xb7l\xc3\xa8rgiques de la pell. De la mateixa manera el seu extracte pot resultar fotot\xc3\xb2xic, produint l'aparici\xc3\xb3 d'\xc3\xa8czemes a la pell en persones que s'exposen al sol, especialment en llocs on la radiaci\xc3\xb3 solar \xc3\xa9s major. Pot donar reaccions d'hipersensibilitat estomacal._NEWLINE_En dosis altes pot donar vertigen i cefalea. Pot crear incompatibilitats amb anticoagulants orals augmentant el risc de sagnat.\n_START_SECTION_\nObservacions\n_START_PARAGRAPH_\nRecol\xc2\xb7lecci\xc3\xb3 i conservaci\xc3\xb3: las sumitats florals es recullen durant la primavera i la tardor. Es dessequen a l'ombra al m\xc3\xa9s r\xc3\xa0pidament possible i es conserven seques._NEWLINE_La floraci\xc3\xb3 es pot allargar del maig a final d'agost o setembre."